Forslag til RÅDETS DIREKTIV om ændring af direktiv 91/630/EØF om fastsættelse af mindstekrav med hensyn til beskyttelse af svin

(forelagt af Kommissionen)

BEGRUNDELSE

Beskyttelse af svin henhører under Fællesskabets kompetence.

Rådets direktiv 91/630/EØF fastsætter mindstekrav med hensyn til beskyttelse af svin.

Ifølge dette direktivs artikel 6 skal Kommissionen senest den 1. oktober 1997 forelægge Rådet en rapport udarbejdet på grundlag af en udtalelse fra Den Videnskabelige Veterinærkomité om det eller de intensive opdrætsystemer, der ud fra et patologisk, zooteknisk, fysiologisk og adfærdsmæssigt synspunkt opfylder kravene til svins velfærd, samt om de forskellige systemers samfundsøkonomiske følgevirkninger. Denne rapport skal navnlig omhandle velfærd for søer opdrættet i forskellige grader af indelukning og i flok, og den skal være ledsaget af relevante forslag, der bygger på rapportens konklusioner.

Den Videnskabelige Veterinærkomité for Dyrs Trivsel (SCAHAW) under Generaldirektoratet for Sundhed og Forbrugerbeskyttelse vedtog en udtalelse om intensivt opdrættede svins velfærd den 30. september 1997.

Ovennævnte udtalelses konklusioner viser, at det er nødvendigt, at der træffes foranstaltninger til at forbedre svins velfærd og til i fremtiden at undgå anvendelse af individuelle bokse til drægtige søer.

Kommissionen er i besiddelse af oplysninger, der bekræfter, at fem medlemsstater i de seneste år har vedtaget lovgivning til beskyttelse af svin med krav ud over dem, der indgår i Rådets direktiv 91/630/EØF, herunder forbud mod individuelle bokse til drægtige søer og krav om forbedrede gulve og særskilte arealer, hvor dyrene kan udfolde deres forskellige former for adfærd.

På grundlag af ovennævnte elementer har Kommissionen udarbejdet en rapport, der skal forelægges Rådet ledsaget af relevante forslag (jf. direktivets artikel 6).

Formålet med Kommissionens forslag er at ændre den nugældende lovgivning ud fra nye videnskabelige oplysninger og medlemsstaternes erfaringer på området.

Forslaget til Rådets direktiv om ændring af direktiv 91/630/EØF, som er baseret på artikel 6, tager sigte på:

* at forbyde anvendelse af individuelle bokse til drægtige søer og gylter og anvendelse af bindsler

* at øge den plads, søer og gylter får til at leve på

* at give søer og gylter permanent adgang til rodemateriale

* at indføre et højere uddannelses- og kompetenceniveau på velfærdsområdet for driftsledere og medhjælpere, der passer dyrene

* at få ny videnskabelig rådgivning om visse spørgsmål vedrørende svineavl.

Der vil med de foreliggende forslag blive skabt en ramme for acceptable velfærdsnormer for svin i hele EU. For at give producenterne tid til at tilpasse sig disse højere normer forudses foranstaltningerne indført gradvis. Når de engang er på plads, kan svinekødsindustrien producere og afsætte sit produkt på en måde, der er acceptabel for langt størstedelen af befolkningen, og dermed styrke sit image. Krav med hensyn til mærkning, der viser dette og giver forbrugerne information, kan overvejes senere, når foranstaltningerne er fuldt ud gennemført.

Dyrebeskyttelse er et centralt spørgsmål i udviklingen af en fremtidig landbrugspolitik i EU, der søger at forene et godt image blandt befolkningen med effektive driftssystemer. Tilpasninger i anlægsstørrelsen, arbejdskraftindsatsen og kommunikationspolitikken og også en stærk vægt på bred deltagelse i fordelene ved produktionsplaner vil være til hjælp for denne proces.

2001/0021 (CNS)

Forslag til RÅDETS DIREKTIV om ændring af direktiv 91/630/EØF om fastsættelse af mindstekrav med hensyn til beskyttelse af svin

(EØS-relevant tekst)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C af , s. .

under henvisning til udtalelse fra Europa-Parlamentet [2],

[2] EFT C af , s. .

under henvisning til udtalelse fra Det Økonomiske og Sociale Udvalg [3],

[3] EFT C af , s. .

under henvisning til udtalelse fra Regionsudvalget [4], og

[4] EFT C af , s. .

ud fra følgende betragtninger:

(1) Ifølge protokollen om dyrebeskyttelse og dyrevelfærd, der er knyttet som bilag til traktaten om oprettelse af Det Europæiske Fællesskab, tager Fællesskabet og medlemsstaterne ved fastlæggelse og gennemførelse af politikkerne inden for landbrug fuldt hensyn til dyrs velfærd, samtidig med at de respekterer medlemsstaternes love og administrative bestemmelser samt deres skikke, navnlig med hensyn til religiøse ritualer, kulturelle traditioner og regionale skikke.

(2) Ifølge artikel 6 i Rådets direktiv 91/630/EØF af 19. november 1991 om fastsættelse af mindstekrav med hensyn til beskyttelse af svin [5] skulle Kommissionen fremlægge en rapport om intensive opdrætsystemer, herunder navnlig om velfærd for søer opdrættet i forskellige grader af indelukning og i flok, og fremsætte eventuelle relevante forslag om tilpasning af reglerne.

[5] EFT L 340 af 11.12.1991, s. 33.

(3) Svin er som levende dyr medtaget i varelisten i bilag II til traktaten.

(4) Den Videnskabelige Veterinærkomité konkluderede i sin udtalelse af 30. september 1997, at svin bør holdes i et miljø, der opfylder deres motions- og rodebehov, og at svins velfærd synes at blive forringet af alvorlige pladsbegrænsninger.

(5) Søer foretrækker et socialt samspil med andre svin, når de har bevægelsesfrihed og et komplekst miljø. Den nuværende praksis med at holde søer i stadig indelukning bør derfor forbydes. Producenterne bør imidlertid have tilstrækkelig tid til at foretage de nødvendige strukturændringer i deres produktionsanlæg.

(6) Det er nødvendigt at sikre balance mellem de forskellige aspekter, der skal tages i betragtning med hensyn til velfærd og sundhed, økonomiske og sociale forhold og også miljøvirkninger.

(7) Det er hensigtsmæssigt, at Kommissionen fremlægger en ny rapport på baggrund af yderligere forskning og praktiske erfaringer for yderligere at forbedre svins velfærd, særlig med hensyn til aspekter, der ikke indgår i direktiv 91/630/EØF.

(8) Da de foranstaltninger, der er nødvendige til gennemførelse af direktiv 91/630/EØF, er generelle foranstaltninger efter artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [6], bør de vedtages efter forskriftsproceduren -

[6] EFT L 184 af 17.7.1999, s. 23.

UDSTEDT FØLGENDE DIREKTIV:

Artikel 1

I direktiv 91/630/EØF foretages følgende ændringer:

1. Artikel 3, nr. 2, affattes således:

"2. Gulvarealer skal opfylde følgende krav:

Fravænnede grise og avls-/fedesvin: En del af det samlede gulvareal, svarende til mindst 1/3 af minimumsarealkravet for hvert dyr, skal være et sammenhængende areal med fast gulv, hvoraf højst 10% anvendes til dræning. For betongulve må bjælkebredden ikke være under 75 mm og spalteåbningsbredden ikke over 25 mm.

Goldsøer og drægtige søer og gylter: Det sammenhængende areal med fast gulv, hvoraf højst 10% anvendes til dræning, skal være på mindst:

- 1,3 m pr. goldso og drægtig so

- 0,95 m pr. gylt.

For betonspaltegulve må bjælkebredden ikke være under 80 mm og spalteåbningsbredden ikke over 30 mm.

3. Opførelse eller indretning af anlæg, hvor søer og gylter er bundet, er forbudt. Fra den 1. januar 2006 er anvendelse af bindsler til søer og gylter forbudt.

4. Ingen søer eller gylter må indelukkes i individuelle stier i perioden fra 4 uger efter løbning til 7 dage før det forventede faretidspunkt. Dyr, der er særlig aggressive, er blevet angrebet af andre søer, eller er syge eller skadede, kan dog undtagelsesvis opstaldes midlertidigt i individuelle stier. Til goldsøer og drægtige søer må der ikke anvendes individuelle stier, medmindre søerne let kan vende sig i dem.

5. Følgende krav skal opfyldes:

- Staldfaciliteterne til goldsøer og drægtige søer og gylter skal ud over gødearealet og eventuelle ædebokse eller -båse omfatte fælles lejearealer på mindst 1,3 m2 frit gulvareal pr. so (0,95 m2 for gylte).

- Hvis søer holdes i flok, må ingen stis korteste side have en længde på under 2,8 m.

- Alle søer skal have permanent adgang til jord til at rode i eller til andet rodemateriale, der mindst opfylder de relevante krav i bilaget.

- Søer i flok skal fodres ved hjælp af et system, der sikrer, at hver so kan få tilstrækkeligt foder uden at blive angrebet, også når der er konkurrenter til foderet til stede.

- Alle søer skal have foder med højt fiberindhold såvel som foder med højt energiindhold, for at deres sult kan stilles, og for at de kan få opfyldt behovet for at tygge. Foderet med højt energiindhold kan gives en gang om dagen i et enkelt måltid, men foderet med højt fiberindhold skal være tilgængeligt i længere perioder.

6. Fra den 1. januar 2002 gælder nr. 2 og 4 for alle nyopførte og genopførte bedrifter og bedrifter, der tages i brug for første gang efter denne dato. Fra den 1. januar 2012 gælder nævnte punkter for alle bedrifter.

Nr. 5, første, andet, tredje og fjerde led, gælder ikke for bedrifter med under ti goldsøer og drægtige søer."

2. Som artikel 5a indsættes:

"Artikel 5a

1. Enhver, der passer dyrene, skal have modtaget instrukser og vejledning om bestemmelserne i artikel 1, 2 og 3 og i bilaget til direktivet og forstå disse bestemmelser.

2. Medlemsstaterne sørger for, at der er adgang til passende uddannelseskurser. Disse uddannelseskurser skal specielt fokusere på velfærdsaspekter."

3. Artikel 6 affattes således:

"Artikel 6

Senest den 1. januar 2008 forelægger Kommissionen Rådet en rapport udarbejdet på grundlag af en udtalelse fra Den Videnskabelige Komité for Dyrs Sundhed og Trivsel.

Rapporten skal især omhandle:

(1) belægningsgradens virkninger for svins velfærd, herunder deres sundhed, i forskellige produktionssystemer

(2) yderligere udviklinger i flokopstaldningssystemer for drægtige søer

(3) fastlæggelse af arealkrav for individuelt opstaldede voksne avlsorner

(4) yderligere udviklinger i løsstaldssystemer for søer i løbeafdelingen og for diegivende søer, der opfylder soens behov uden at udgøre en risiko for pattegrisenes overlevelse

(5) udvikling af metoder, der vil mindske behovet for operativ kastration

(6) forbrugernes holdninger og adfærd over for svinekød i tilfælde af, at der ikke opnås en forbedring eller kun en beskeden forbedring af dyrenes velfærd.

Rapporten kan om nødvendigt ledsages af relevante lovgivningsforslag."

4. Artikel 10 affattes således:

"1. Kommissionen bistås af Den Stående Veterinærkomité nedsat ved afgørelse 68/361/EØF*, der består af repræsentanter for medlemsstaterne, og som har Kommissionens repræsentant som formand.

2. Når der henvises til nærværende stykke, finder den i artikel 5 i Rådets afgørelse 1999/468/EF** omhandlede forskriftsprocedure anvendelse i overensstemmelse med samme afgørelses artikel 7, stk. 3.

3. Den frist, der er omhandlet i artikel 5, stk. 6, i afgørelse 1999/468/EF, er på tre måneder."

- - -

* EFT 255 af 18.10.1968, s. 23.

** EFT L 184 af 17.7.1999, s. 23.

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. januar 2002. De underretter straks Kommissionen herom.

Disse love og administrative bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den

På Rådets vegne

Formand